געגוע (סרט)

געגוע הוא סרט קולנוע ישראלי, שכתב וביים הבמאי שבי גביזון, ויצא לאקרנים בקיץ 2017, עם שי אביבי, אסי לוי ונטע ריסקין בתפקידים הראשיים.

ב-2024 הופק רימייק לסרט באותו שם באנגלית גם הוא בכתיבה ובימוי של שבי גביזון שבו העלילה הועברה מישראל לקנדה.

תקציר העלילה
אריאל (שי אביבי) נפגש במסעדה עם זוגתו לשעבר רונית (אסי לוי), כעשרים שנה לאחר שנפרדו, והיא מספרת לו שכשנפרדו הייתה בהריון ממנו, ושהבן שנולד, אדם (אדם גבאי), נהרג בתאונת דרכים כשבועיים קודם לכן. אריאל, תעשיין מבוסס המתגורר בתל אביב, נוסע לעכו, עיר מגוריהם של רונית ואדם, שוהה בה ימים אחדים, ונפגש עם אנשים שונים מחייו של אדם, ובהדרגה שומע מהם פרטים על חייו של אדם.

בתחילה אריאל נפגש עם מיקי (אורי לייזרוביץ'), חבר של אדם, שמספר לו שהוא ואדם רכשו קילוגרם חשיש כדי להתפרנס מהפצתו, אבל החשיש אבד בתאונת הדרכים שבה נהרג אדם. מיקי מספר לאריאל היכן נמצא בית הספר שבו למד אדם, והוא מגיע לשם ונפגש עם המנהל אמנון (שמיל בן ארי) שמספר לו שאדם הועף מבית הספר לאחר שכתב, על הקיר שמול בית הספר, שיר זימה על המורה לצרפתית. בחצר בית הספר, ליליה (אלה ארמוני) ניגשת אל אריאל, ומספרת לו שהיא חברתו בת ה-15 של אדם, אשר התגורר בביתה בתקופה האחרונה בגלל סכסוך עם אביו החורג, אך אהבתו הייתה נתונה למורה לצרפתית, יעל (נטע ריסקין). לקראת סוף יום הלימודים, אריאל מחכה בשער בית הספר עד שהוא רואה את יעל יוצאת והוא פונה אליה והשניים מתחילים לשוחח. יעל מספרת לו שאדם היה מאוהב בה, אך היא נמנעה מקשר רומנטי איתו בהיותו תלמיד שלה.

אריאל עולה לקברו של אדם, ובבית הקברות הוא מתיידד עם גדעון (יורם טולדנו), אביה של אביגיל שסבלה מדיכאון והתאבדה בגיל 18. גדעון מעלה רעיון, שמקורו במנהג סיני: לחתן את אדם ואביגיל. הרעיון קוסם לאריאל, והוא פועל לקידומו.

שחקנים ודמויות
שם השחקן/ית שם הדמות אודות הדמות שי אביבי  אריאל בלוך  תעשיין אמיד בשנות החמישים לחייו אדם גבאי  אדם חילו  בנו המת של אריאל שזה במהלך כל הסרט מתחקה אחר דמותו אסי לוי  רונית  אמו של אדם ובת זוגו לשעבר של אריאל שמעון מימרן  אלי  בעלה של רונית ואביו החורג של אדם נטע ריסקין  יעל  המורה לצרפתית שלימדה את אדם והייתה למושא אהבתו יורם טולדנו  גדעון  אב שכול שירי גולן  הילה  אשתו של גדעון ואמה השכולה של אביגיל אלה ארמוני  ליליה  חברתו בת ה-15 של אדם אולג לוין  אלכס  אביה של ליליה

תגובות וביקורות
ביקורות

מבקר הקולנוע אורי קליין רואה בסרט סיפור של החמצה: "ההחמצה היא זאת של אריאל, שאין לו משפחה, אין לו ילדים, והעלילה משמשת לו מעין הליך פנימי – ממשי, מדומה וסימבולי בו בזמן – שדרכו הוא מתמודד עם תחושת החמצה זו."

פרסים
 בפסטיבל הקולנוע ירושלים זכה "געגוע" בשני פרסים: פרס ע"ש ענת פרחי לתסריט הטוב ביותר ופרס חביב הקהל.
 במסגרת Venice Days של פסטיבל הסרטים של ונציה זכה הסרט בפרס חביב הקהל.
 בטקס פרסי אופיר לשנת 2017 זכה הסרט בפרס לתסריט המקורי הטוב ביותר. בנוסף היה הסרט מועמד ב-12 קטגוריות נוספות.

קישורים חיצוניים

 געגוע, באתר קרן הקולנוע הישראלי






הערות שוליים

קטגוריה:סרטי 2017
קטגוריה:סרטי דרמה ישראליים
קטגוריה:סרטי שבי גביזון
קטגוריה:עכו בקולנוע
קטגוריה:סרטים ישראליים משנת 2017